ইয়ারমুকের যুদ্ধ
ইয়ারমুকের যুদ্ধ ৬৩৬ খ্রিষ্টাব্দে রাশিদুন খিলাফত ও বাইজেন্টাইন সাম্রাজ্যের মধ্যে সংঘটিত হয়। ৬৩৬ খ্রিষ্টাব্দের আগস্টে ইয়ারমুক নদীর তীরে ছয়দিনব্যপী এই যুদ্ধ সংঘটিত হয়। বর্তমানে এই নদী সিরিয়া, জর্ডান ও ইসরায়েলের মধ্য দিয়ে বয়ে গেছে এবং তা গ্যালিলি সাগরের পূর্বে অবস্থিত। এই যুদ্ধে মুসলিমদের বিজয়ের ফলে সিরিয়ায় বাইজেন্টাইন শাসনের অবসান ঘটে। সামরিক ইতিহাসে এই যুদ্ধ অন্যতম ফলাফল নির্ধারণকারী যুদ্ধ হিসেবে গণ্য হয়। মুহাম্মদ (সা) এর মৃত্যুর পর এই যুদ্ধ জয় মুসলিম বিজয়ের প্রথম বৃহৎ বিজয় হিসেবে দেখা হয়। এর ফলে খ্রিষ্টান লেভান্টে ইসলাম দ্রুত বিস্তার লাভ করে।
রুশ–তুর্কি যুদ্ধ (১৭১০–১৭১৩)
রুশ–তুর্কি যুদ্ধ (১৭১০–১৭১৩) বা প্রুথ নদীর অভিযান পলটাভার যুদ্ধে সুইডেনের পরাজয় এবং আহত সুইডিশ সম্রাট দ্বাদশ চার্লস ও তাঁর সঙ্গীদের অটোমান সাম্রাজ্যে পলায়নের ফলে সংঘটিত হয়। রাশিয়া অটোমান সাম্রাজ্যের নিকট দ্বাদশ চার্লসকে বহিষ্কারের দাবি জানালে অটোমান সুলতান তৃতীয় আহমেদ সে দাবি প্রত্যাখ্যান করেন। এর ফলে ক্ষিপ্ত জার পিটার দ্য গ্রেট অটোমান সাম্রাজ্যকে আক্রমণ করলে ১৭১০ সালের ২০ নভেম্বর অটোমান সাম্রাজ্য রাশিয়ার বিরুদ্ধে যু্দ্ধ ঘোষণা করে। যুদ্ধের এক পর্যায়ে অপেক্ষাকৃত ক্ষুদ্র রুশ বাহিনী প্রুথ নদীর ধারে চতুর্গুণ শক্তিশালী অটোমান বাহিনীর দ্বারা অবরুদ্ধ হয়ে পড়ে। ফলে রাশিয়া পরাজয় স্বীকার করে অটোমানদের সঙ্গে শান্তিচুক্তি স্বাক্ষর করতে বাধ্য হয়।